Komisijos Sprendimas
1992 m. birželio 11 d.
nustatantis kai kurias taisykles, užtikrinančias organizacijų ir asociacijų, tvarkančių ar sudarančių registruojamų arklinių kilmės knygas, darbo koordinavimą
(92/354/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/427/EEB dėl Bendrijos vidaus prekybą arkliniais reguliuojančių zootechninių ir genealoginių reikalavimų [1], ypač į jos 4 straipsnio 2 dalies e punktą,
kadangi Sprendime 92/353/EEB [2] yra nustatyti registruojamų arklinių kilmės knygas tvarkančių ar sudarančių organizacijų ir asociacijų patvirtinimo arba pripažinimo kriterijai; kadangi tame sprendime numatyta, kad atitinkamos valstybės narės institucijos būtų atsakingos už kilmės knygas tvarkančių arba sudarančių organizacijų ar asociacijų tvirtinimą arba pripažinimą;
kadangi dėl to reikėtų nustatyti taisykles, reguliuojančias santykius tarp organizacijų ar asociacijų, kurios tvarko konkrečios veislės kilmės knygą, ir tų, kurios tvarko arba sudaro kilmės knygą arba joje tai veislei skirtą skyrių;
kadangi turėtų būti numatyta tvarka, leidžianti kompetentingos institucijoms ypatingomis aplinkybėmis užtikrinti organizacijų arba asociacijų darbo derinimą; kadangi taip pat yra svarbu, kad Komisija gautų visą informaciją, būtiną norint pagal Direktyvos 90/427/EEB 4 straipsnio 2 dalies e punktą patvirtinti konkrečias koordinavimo taisykles;
kadangi šiame sprendime numatytos priemonės atitinka Zootechnikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Konkrečios veislės kilmės knygą tvarkanti organizacija arba asociacija turi užtikrinti glaudų bendradarbiavimą su veislės kilmės knygas ar tos pačios veislės skyrius jose tvarkančiomis organizacijomis arba asociacijomis, ypač tam, kad būtų išvengta bet kokių konfliktų.
2 straipsnis
1. Jei, valstybės narės kompetentingos institucijos nuomone, patvirtinta arba pripažinta kitos valstybės narės organizacija ar asociacija nesilaiko atitinkamuose Bendrijos teisės aktuose nustatytų taisyklių, ypač tų, kurias nustato konkrečios veislės kilmės knygas tvarkanti organizacija arba asociacija, ji nedelsdama susisiekia su tos valstybės narės kompetentinga institucija.
Pastaroji imasi visų būtinų priemonių ir pirmosios valstybės narės kompetentingai institucijai praneša apie atliktų patikrinimų pobūdį, priimtus sprendimus bei jų motyvus.
2. Jei, pirmosios valstybės narės kompetentingų institucijų nuomone, šių priemonių nepakanka, kartu su kitos valstybės narės institucija ji taiko kitas priemones pataisyti padėtį, o prireikus apsilanko toje valstybėje narėje.
3. Valstybių narių kompetentingos institucijos informuoja Komisiją apie priimtus sprendimus.
4. Per šešis mėnesius nepriėmus sprendimo, Komisija atitinkamos valstybės narės vienos iš institucijų prašymu ar savo iniciatyva, bendradarbiaudama su kompetentingomis nacionalinėmis institucijomis, pirmiausia gali pasiųsti kontrolės grupę.
3 straipsnis
Šis sprendimas skirtas valstybėms narėms.
Priimta Briuselyje, 1992 m. birželio 11 d.